Subject: Vs: Päring peptiidide välismaalt tellimise teemal
From: "RA Kommunikatsioon" <[email-masked]>
To: <[email-masked]>
Date: Fri, 9 Jan 2026 16:58:14 +0200

Tere, Miia Eliise!

Ravimiameti poolt vastab järelevalveosakonna spetsialist Evelin Saar.

„Veebilehel <https://biowell-labs.pl/en/kategoria-produktu/biowell-labs> 
viidatud sünteetilised peptiidid on enamus WADA keelatud ainete ja keelatud 
meetodite nimekirjas 
<https://eadse.ee/wp-content/uploads/2025/12/2026_Keelatud_ainete_ja_keelatud_meetodite_nimekiri.pdf> 
, mis tähendab, et nende ainete kasutamine spordis ei ole lubatud. Lisaks 
keelab WADA nimekiri selgelt ka heakskiitmata ainete kasutamise: "Ükskõik 
milline farmakoloogiline aine, mida ei ole käsitletud mõnes nimekirja 
järgmistest punktidest ja mille kasutamiseks inimeste ravimise eesmärgil ei 
ole kehtivat luba väljastanud ükski riiklik reguleeriv terviseasutus (nt 
eelkliinilises või kliinilises arenduses olevad ravimid, tootmisest 
kõrvaldatud ravimid, nn designer drugs), on alati keelatud."

Iga sportlane, kes keelatud aineid manustab, seab ohtu enda tervise ning 
rikub ka dopinguvastaseid reegleid. Rohkem infot dopinguainete ja nende 
kasutamise, vahendamise kohta soovitame uurida Eesti Antidopingu ja 
Spordieetika Sihtasutuselt <https://eadse.ee/antidoping/> .

Biowell Labs veebipoega Ravimiametil kokkupuudet ei ole olnud, aga oleme 
tolli päringute põhjal näinud analoogsete toodete tellimist teistelt 
veebilehtedelt. Taoliste peptiidide pakenditel on sageli hoiatus „For 
research use only. Not for human consumption.“, mis kinnitab, et toode on 
ette nähtud kasutamiseks teadusasutustes uurimistööde raames ega ole mõeldud 
mingil moel inimesele manustamiseks. Lisaks võivad sellised tooted sisaldada 
peptiide, mis kuuluvad Ravimiameti eriluba nõudvate kaupade hulka.

Terviseministri 15.02.2024. a 
<https://www.riigiteataja.ee/akt/123022024006?leiaKehtiv> määruse nr 9 § 2 
punkti 6 järgi on näiteks eriluba nõudvateks kaupadeks hormoonid, 
prostaglandiinid, tromboksaanid ja leukotrieenid (looduslikud või 
sünteetilised) ning nende derivaadid ja struktuurianaloogid, kaasa arvatud 
modifitseeritud ahelaga polüpeptiidid, mida kasutatakse hormoonidena. 
Eriluba nõudvaid kaupu (mitte isiklikul otstarbel kasutamiseks) võivad 
Eestisse tuua Ravimiseaduses 
<https://www.riigiteataja.ee/akt/110032015023?leiaKehtiv>  § 18 loetletud 
isikud, sh õppe- või teadusasutused teadus- ja uurimistööde raames.

Seega Ravimiameti hinnangul ei ole eraisikutel taoliste toodete isiklikuks 
tarbeks tellimine/kasutamine põhjendatud ning me ei ole lubanud teadustöö 
jaoks eriluba nõudva kaubana käsitletavaid peptiide tollist kätte anda. 
Parema ülevaate, kui palju peptiide tollis üldiselt kinni peetakse ja 
avastatakse, oskab anda Maksu- ja Tolliamet. “

Ikka head

Kristi Sarap

Ravimiameti kommunikatsiooninõunik

[email-masked] <mailto:[email-masked]>

Saatja: [email-masked] <[email-masked]>
Saatmisaeg: reede, 9. jaanuar 2026 10:58
Adressaat: RA Kommunikatsioon <[email-masked]>
Teema: Päring peptiidide välismaalt tellimise teemal

Tähelepanu! Tegemist on väljastpoolt asutust saabunud kirjaga. Tundmatu 
saatja korral palume linke ja faile mitte avada.

Tere!

Kirjutan Laseri veebist. Pöördun teie poole seoses peptiidide tellimisega 
välismaalt. Eestis tegutseb fitnessmaailmas selline treener nagu Stanislav 
Novikov, kes jagab oma jälgijatele ulatuslikult infot peptiidide kasutamise 
kohta.

Ta reklaamib oma sotsiaalmeedias poodi Biowell Labs 
(https://biowell-labs.pl/en/kategoria-produktu/biowell-labs), kust saab 
tellida ulatuslikult erinevaid potentsiaalselt ohtlikke või spordis keelatud 
aineid, mille juures märge: "The substance is not a medicine, food product 
or dietary supplement and is not suitable for human consumption. The product 
is classified as a chemical reagent/reference material authorized for 
marketing in the European Union and may only be used for scientific 
research." Novikov pakub tellimiseks isegi sooduskoodi.

Novikov kinnitab, et veebipoest Eestisse tellides komplikatsioone ei tohiks 
tekkida, kuna enamik Biowelli pakke pannakse teele Euroopa Liidu seest. 
Internetis uurides leidsin aga, et mõned pakid on tollis siiski kinni 
peetud.

Palun teie hinnangut:

Kuidas on kooskõlas Eesti ja EL õigusaktidega selliste ainete tellimine ja 
kasutamine eraisikute poolt?

Kas selliste ainete tellimine ja kasutamine võib ohustada inimeste tervist 
või sattuda vastuollu dopingureeglite või muude spordialaste normidega?

Millised on kontrollasutuste praktikad selliste ravimeid sisaldavate 
pakendite osas, mis on tellitud välistest veebipoodidest, sh Biowell Labs’ist? 
Kas on teada juhtumeid, kus pakke on kinni peetud?

Kas selliste ainete turustamine ja reklaam avalikes kanalites (nt treeneri 
sotsiaalmeedia) tekitab täiendavaid õiguslikke või tervisealaseid riske?

Suur tänu juba ette!

Kõike head!

Miia Eliise Sarapuu

laser.ee <http://laser.ee>